Δήμος Πετρούπολης

Έκθεση του Εργαστηρίου Κεραμικής του Δήμου Πετρούπολης
2023-06-11 18:00 - 2023-06-15 20:00 (Europe/Helsinki) | Πνευματικό Κέντρο Πετρούπολης, Μπουμπουλίνας 59 & Αθ. Διάκου, Πετρούπολη, Αττικής, 13231, Ελλάδα
Η Κεραμική στην Ελλάδα είναι από τις αρχαιότερες των τεχνών, με τεράστιο πλούτο καλλιτεχνικής και τεχνολογικής αξίας, αναγνωρίσιμη στη διεθνή κεραμική, αλλά και στις εικαστικές τέχνες διαχρονικά.

Στο Εργαστήριο Κεραμικής του Δήμου Πετρούπολης, ξεκίνησε μία πολύ ιδιαίτερη προσπάθεια προσέγγισης θεωρητικής και τεχνικής κατάρτισης, με την ομάδα (νεότερων & παλαιότερων) συμπολιτών, που θέλησαν να το πλαισιώσουν.

Οι συμμετέχοντες, υπό τη διδασκαλία του Κεραμίστα & Γλύπτη Χρήστου Τσιμπουρλά, εργάστηκαν βάσει συγκεκριμένων project – θεματικών εργασιών ως προς το κατασκευαστικό μέρος, με έμφαση στη διακόσμηση – τελείωμα μέσω της φωτιάς, χρωματολογικά και υφολογικά, για να αποδοθούν τα καλύτερα δυνατά αποτελέσματα, πάντα με σεβασμό στο προσωπικό ύφος του κάθε εκπαιδευόμενου.

Τα εγκαίνια της έκθεσης θα πραγματοποιηθούν την Κυριακή 11 Ιουνίου στις 19:30, με τη συμμετοχή μουσικού συνόλου του Δημοτικού Ωδείου Πετρούπολης, στον χώρο του Εργαστηρίου Κεραμικής, στο Πνευματικό Κέντρο του Δήμου (είσοδος από Αθανασίου Διάκου), όπου και θα φιλοξενηθεί έως και την Πέμπτη 15 Ιουνίου 2023 και θα λειτουργεί – με δωρεάν είσοδο – από τις 18.00 έως τις 20.00.

Για περισσότερες πληροφορίες, μπορείτε να απευθύνεστε στο Τμήμα Πολιτισμού, της Διεύθυνση Πολιτισμού, Αθλητισμού & Νεολαίας του Δήμου Πετρούπολης, στο τηλέφωνο: 210-5063710.

2023-EkthesiKeramikis

Συναυλία Δημοτικού Ωδείου & Έκθεση Τμήματος Εικαστικών για Παιδιά - Εφήβους του Δήμου Πετρούπολης
2023-06-14 18:30 | Πνευματικό Κέντρο Πετρούπολης, Μπουμπουλίνας 59 & Αθ. Διάκου, Πετρούπολη, Αττικής, 13231, Ελλάδα
Την Τετάρτη 14 Ιουνίου στο Πνευματικό Κέντρο του Δήμου Πετρούπολης, οι εκδηλώσεις Πολιτισμού είναι πλούσιες σε μουσική και χρώμα!

Στην αίθουσα εκδηλώσεων, στις 18.30, θα δοθεί η συναυλία Φλάουτου με Σύνολα Δωματίου (τάξη Στεφανίας Κατσαρού) και του Συγκροτήματος Παραδοσιακής Μουσικής του Δημοτικού Ωδείου Πετρούπολης (επιμέλεια: Νέστορας Δρούγκας).

Αμέσως μετά, στις 20.00, στον 3ο όροφο, θα πραγματοποιηθούν τα εγκαίνια της Έκθεσης του Τμήματος Εικαστικών για Παιδιά & Εφήβους.
Το Τμήμα Εικαστικών για παιδιά & εφήβους ενθαρρύνει τα παιδιά να μάθουν, να παίξουν και να πειραματιστούν.
Κατά τη διάρκεια των φετινών μαθημάτων, υπό τη διδασκαλία της εικαστικού Βασιλικής Τσούτσουβα, δοκιμάζοντας διαφορετικά υλικά, γνώρισαν αρκετούς μεγάλους καλλιτέχνες και προσπάθησαν με τον δικό μας μοναδικό τρόπο να αποδώσουν τα χαρακτηριστικά έργα τους.
Μέσω μιας άκρως βιωματικής διδακτικής διαδικασίας, εμπλουτίστηκε η γκάμα καλλιτεχνικών δεξιοτήτων και γνώσεων των μαθητών.
Στην έκθεση οι επισκέπτες θα ξεναγηθούν στα εικαστικά μονοπάτια των παιδιών και των εφήβων του Τμήματος, σε έργα γεμάτα χρώματα, όνειρα και έμπνευση.

Η έκθεση θα διαρκέσει από τις 14 έως τις 16 Ιουνίου 2023 με ωράριο 19.00 – 22.00.

Η είσοδος είναι ελεύθερη για το κοινό.

Πνευματικό Κέντρο Δήμου Πετρούπολης, Μπουμπουλίνας 59 & Αθανασίου Διάκου.

Πληροφορίες: Διεύθυνση Πολιτισμού, Αθλητισμού & Νεολαίας Δήμου Πετρούπολης, Τμήμα Πολιτισμού, 2105063710.

2023-SinavliaOdeiou140620232023-EkthesiEikastikon

ΝΑΤΑΣΑ ΘΕΟΔΩΡΙΔΟΥ «Χάρτης Tour»
2023-06-14 21:30 | Θέατρο Πέτρας, Θέατρο Πέτρας, Πετρούπολη, 13231, Ελλάδα
Η Νατάσα Θεοδωρίδου ξεκινάει την καλοκαιρινή της περιοδεία από το Θέατρο Πέτρας, κηρύσσοντας την έναρξη του φετινού καλοκαιριού, την Τετάρτη 14 Ιουνίου 2023.

Έχοντας αμέτρητες επιτυχίες στις αποσκευές της, μας καλεί να τη συνοδεύσουμε σε ένα μοναδικό μουσικό ταξίδι, όπου θα τραγουδήσουμε, θα χορέψουμε, θα συγκινηθούμε και… θα ερωτευτούμε.

Από αυτό το tour δεν θα μπορούσε βέβαια να λείπει ο “Χάρτης”, η νέα μεγάλη επιτυχία της, που θα μας οδηγήσει στον χαμένο θησαυρό!

Συνοδοιπόροι της και το αγαπημένο συγκρότημα Alcatrash που υπόσχεται να ανεβάσει το κέφι στα ύψη!

Θέατρο Πέτρας: Τετάρτη 14 Ιουνίου 2023
Ώρα έναρξης: 21:30
Τιμές εισιτηρίων: 20 ευρώ γενική είσοδος
Σημεία Προπώλησης: https://www.viva.gr/…/natasa-theodoridou-hartis-tour/

2023-NatasaTheodoridou

«Επίδειξη Τροχοσανίδας - Skatebord» στον Δήμο Πετρούπολης
2023-06-17 10:00 | Πλατεία Ηρώων Αγωνιστών 1821 – Στρογγυλή πλατεία Πετρούπολης, Κεντρική Πλατεία Πετρούπολης, Πετρούπολη, 13232, Ελλάδα
Ο Δήμος Πετρούπολης σε συνεργασία με την Hellenic Skate Federation, διοργανώνει «Επίδειξη Τροχοσανίδας – Skatebord» τo Σάββατο 17 Ιουνίου 2023 και ώρα 10.00, στην πλατεία Ηρώων Αγωνιστών 1821 (στρογγυλή), στο πλαίσιο των Αθλητικών Εκδηλώσεων του Δήμου «Άνοιξη – Καλοκαίρι 2023» & της Ολυμπιακής Ημέρας 2023.
Το skateboard είναι μια μορφή αερόβιας άσκησης όπως το περπάτημα, το κολύμπι και το τρέξιμο, με πολλά κάρδιο-αναπνευστικά οφέλη.
Η ενασχόληση με το skateboarding έχει θετικές επιπτώσεις στην υγεία, αφού ενισχύει την ισορροπία των μυών και των οστών, καθώς και στη διάπλαση της προσωπικότητας και του χαρακτήρα της νεολαίας, αφού αναδεικνύει τον αμοιβαίο σεβασμό, την υπομονή και επιμονή, τη συνύπαρξη και συνεργασία, την αυτοπειθαρχία και αυτοπεποίθηση.
Επιπλέον, η ενασχόληση με το skateboarding ενθαρρύνει την κοινωνική δικτύωση, την καλλιτεχνική έκφραση και την εκτίμηση στο περιβάλλον.
Στη μεγάλη αυτή γιορτή σας περιμένουμε όλους! Let’s Move…

2023-EpidiksiSkateboard

Έκθεση του Τμήματος Εικαστικών Ενηλίκων του Δήμου Πετρούπολης
2023-06-17 19:00 - 2023-06-19 19:00 | Πνευματικό Κέντρο Πετρούπολης, Μπουμπουλίνας 59 & Αθ. Διάκου, Πετρούπολη, Αττικής, 13231, Ελλάδα
Το Σάββατο 17 Ιουνίου 2023 και ώρα 20:00, θα πραγματοποιηθούν τα εγκαίνια της Έκθεσης του Τμήματος Εικαστικών για Ενηλίκους στον 3ο όροφο του Πνευματικού Κέντρου του Δήμου Πετρούπολης (Μπουμπουλίνας 59 & Αθανασίου Διάκου).
Σκοπός του Τμήματος είναι η δημιουργία, η κατάκτηση γνώσης και η ευεξία. Η έκθεση παρουσιάζει τα έργα της ετήσιας παραγωγής, μετά από έναν χρόνο δημιουργικό, όπου οι συμμετέχοντες πειραματίστηκαν με τεχνικές και υλικά, γνώρισαν και έκαναν σπουδή πάνω στα έργα μεγάλων καλλιτεχνών.
Η έκθεση θα διαρκέσει από τις 17 έως τις 19 Ιουνίου 2023, με ωράριο 19.00 – 22.00.
Η είσοδος είναι ελεύθερη για το κοινό.
Πληροφορίες: Διεύθυνση Πολιτισμού, Αθλητισμού & Νεολαίας Δήμου Πετρούπολης, Τμήμα Πολιτισμού, 210-5063710.

2023-EkthesiEikastikonEnilikon

Τα παιδιά των Δημοτικών Παιδικών Σταθμών της πόλης μας καλωσορίζουν το καλοκαίρι!
2023-06-19 18:00 | Πλατεία Αγ. Δημητρίου, Πλατεία Αγ. Δημητρίου, Πετρούπολη, 13231, Ελλάδα
Μια λαμπερή και πλούσια σε θεματολογία καλοκαιρινή γιορτή, γεμάτη εκπλήξεις, χρώματα, ήχους & φαντασία, οργανώνεται με τη συμμετοχή των παιδιών που φιλοξενούνται στους Δημοτικούς Παιδικούς & Βρεφονηπιακούς Σταθμούς της Πετρούπολης και του προσωπικού που εργάζεται σ’ αυτούς.
Σας προσκαλούμε λοιπόν για να υποδεχτούμε όλοι μαζί το φετινό καλοκαίρι, με αισιοδοξία, χαρά και θετική διάθεση, σε μια γιορτή που θα τα έχει όλα!
Μουσική & χορό, πρωτότυπες κατασκευές, μπαλόνια, facepainting, ταχυδακτυλουργό, bubble show και άφθονο παγωτό!
Τη Δευτέρα 19 Ιουνίου 2023 και ώρα 18:00, σας περιμένουμε στην πλατεία Αγίου Δημητρίου, όπου όλοι, μικροί και μεγάλοι, θα διασκεδάσουμε, θα αποχαιρετήσουμε τη φετινή σχολική χρονιά και θα υποδεχτούμε το ΚΑΛΟΚΑΙΡΙ!
Ελάτε να καμαρώσουμε τα παιδιά μας, και να γνωρίσουμε το σπουδαίο έργο που παράγεται από το προσωπικό των Δημοτικών Παιδικών & Βρεφονηπιακών Σταθμών της πόλης μας.

2023-Paidikoi-KalokairiniGiorti

Αυτή Η Νύχτα Μένει LIVE!
2023-06-19 21:00 | Θέατρο Πέτρας, Θέατρο Πέτρας, Πετρούπολη, 13231, Ελλάδα
Με αφορμή την επιτυχημένη τηλεοπτική σειρά «Αυτή η νύχτα μένει», που διαδραματίζεται μέσα στις δεκαετίες του ’70 και του ’80 και με πυξίδα τα αξέχαστα, διαχρονικά τραγούδια της, αλλά και πολλές ακόμη επιτυχίες που σφράγισαν μια ολόκληρη εποχή, η συναυλία θα καταλήξει σε γιορτή!
Μία καλοκαιρινή γιορτή που σας προσκαλεί να τη ζήσετε μαζί με όλους τους καλλιτέχνες που θα εμφανιστούν στη σκηνή του Θεάτρου Πέτρας, το βράδυ της Δευτέρας 19 Ιουνίου 2023 στις 21.00.
Το σίγουρο είναι ότι η νύχτα θα μείνει αξέχαστη για το κέφι της και την αυθεντικότητά της, όπως ακριβώς οι ήρωες της σειράς και οι ιστορίες τους.
Αυτή τη νύχτα θα τραγουδήσουν:
Ο Στέλιος Διονυσίου και μαζί του οι τρεις καλλιτέχνες που χαρίζουν το ερμηνευτικό/φωνητικό ταλέντο τους σε ήρωες της σειράς, η Βένια Καραγιαννίδου (στη Διαμάντω), η Αφροδίτη Χατζημηνά (στη Ζέτα) και ο Άκης Δείξιμος (στον Ντίνο).
Καλεσμένοι στη συναυλία είναι ο Δημήτρης Κοντολάζος και η Κατερίνα Στανίση.
Special Guest: ο συνθέτης/μαέστρος και σολίστας, Τάκης Σούκας.
Το τραγούδι των τίτλων της σειράς «Αυτή η νύχτα μένει» θα ερμηνεύσει η Γιώτα Νέγκα.
Τη διασκευή του «μυθικού» τραγουδιού «Μια ζωή μέσα στους δρόμους και τις νύχτες», θα ερμηνεύσει ο Μπάμπης Στόκας.
Στη σκηνή θα παρελάσει ένας μεγάλος αριθμός από τους ηθοποιούς της σειράς που θα τραγουδήσουν, θα χορέψουν και θα παρασύρουν το κοινό στη γιορτή!
Φυσικά δεν θα λείψουν και οι ΕΚΠΛΗΞΕΙΣ, που όπως πάντα δημιουργούν περισσότερο κέφι και ατμόσφαιρα!
Να είστε εκεί! Το οφείλουμε στα τραγούδια και στους εαυτούς μας!
Σκηνοθετική επιμέλεια: Γιώργος Γκάβαλος
Συντονισμός – Καλλιτεχνική επιμέλεια: Ηλίας Μπενέτος
Διεύθυνση Παραγωγής: Δημήτρης Κατσαρός
Παραγωγή: Αθηναϊκά Θέατρα
Θέατρο Πέτρας: Δευτέρα 19 Ιουνίου 2023
Ώρα έναρξης: 21:00
Προπώληση: 8 ευρώ
Αγορά Εισιτηρίων: viva.gr & 211.1000.365

2023-Aftihnixtamenei

«Η Αλίκη στη Χώρα των Θαυμάτων»
2023-06-20 21:00 | Θέατρο Πέτρας, Θέατρο Πέτρας, Πετρούπολη, 13231, Ελλάδα
Ο Γιάννης Παπαθανασίου, μετά από την παράσταση «Το Όνειρο του Σκιάχτρου» του Ευγένιου Τριβιζά και «Ο Γύρος του Κόσμου σε 80 ημέρες» του Ιούλιου Βέρν, επιστρέφει και σκηνοθετεί το κλασικό αριστούργημα του Λιούις Κάρολ «Η Αλίκη στη Χώρα των Θαυμάτων», σε μια ευφάνταστη διασκευή, που μας μεταφέρει τις αξίες της πίστης, της επιμονής, της δύναμης της θέλησης, της φιλίας και της ομαδικότητας.

Χαρακτηριστικό της παράστασης είναι ότι παρουσιάζεται σε παιδική σκηνή η πρωτοποριακή και φαντασμαγορική τεχνοτροπία 3D mapping projection, η οποία σχεδιάστηκε, ειδικά και αποκλειστικά για τις ανάγκες του συγκεκριμένου έργου, ούτως ώστε οι θεατές να βιώνουν μια ανεπανάληπτη, αξέχαστη αισθητική εμπειρία!

Το έργο
Οι Περιπέτειες της Αλίκης στη Χώρα των Θαυμάτων είναι ένα από τα αριστουργήματα της παγκόσμιας παιδικής λογοτεχνίας. Πρόκειται για κλασικό έργο παιδικής και φανταστικής λογοτεχνίας του Βρετανού συγγραφέα Λιούις Κάρολ, που κυκλοφόρησε σε πρώτη έκδοση το 1865. Περιγράφει με λεπτή φαντασία και παιδικό αυθορμητισμό τις περιπέτειες ενός κοριτσιού, της Αλίκης, η οποία μετά την πτώση της σε μια λαγότρυπα, περιπλανιέται σε ένα φανταστικό κόσμο. Η ιστορία χαρακτηρίζεται από έντονα στοιχεία αλληγορίας.

ΣΥΝΤΕΛΕΣΤΕΣ
Πρωταγωνιστούν: Περικλής Λιανός, Κερασία Σαμαρά, Μαρία Στάβαρη, Γιώργος Αντωνόπουλος, Δανάη Μιχοπούλου, Βαγγέλης Ραφαήλ Καλλίτσογλου

Χαρίζουν τις φωνές τους σε ρόλους έκπληξη η Ναταλια Δραγούμη και ο Μέμος Μπεγνής

Σκηνοθεσία: Γιάννης Παπαθανασίου
Θεατρική Διασκευή: Μαρία Στάβαρη
Πρωτότυπη Μουσική – Στίχοι: ΑΛΓΙΜΩΤΡΑ
Κινησιολογία: Σοφία Μιχαήλ
Κοστούμια: Πάνος Θάνος
Δημιουργία projection mapping – εικονογράφηση αφίσας: Αντώνης Θεοδωράκης
Σχεδιασμός ήχου: Θοδωρής Θεοχαρόπουλος
Technical mapping equipment: VISUALART

ΜΟΥΣΙΚΟΙ ΑΛΓΙΜΩΤΡΑ
Γιώργος Αντωνόπουλος (ακουστική – ηλεκτρική κιθάρα)
Θωμάς Θάνος (πιάνο – κιθάρα)
Μάνος Βλάχος (κοντραμπάσο)
Θάνος Ζαρκαλής (σαξόφωνο)
Μανώλης Βιουγιουκαλάκης (βιολί)
Δρόσος Σκυλλάς (ντραμς – κρουστά – ατμοσφαιρικά κρουστά)
Γυναικεία χορωδία: Ελένη Αντωνίου, Αθανασία Κιουμουρτζή, Γαβριέλα Αντωνοπούλου

Θέατρο Πέτρας: Τρίτη 20 Ιουνίου 2023
Ώρα έναρξης: 21.15
Διάρκεια: 80 Λεπτά

Τιμές εισιτηρίων:
Προπώληση: 10€
Ταμείο: 12€

Σημεία Προπώλησης: https://www.viva.gr/…/i-aliki-sti-xora-ton-thaumaton…/

2023-AlikiSthnXoraTonThavmaton

«ΜΕΛΙSSES Για Πάντα»
2023-06-21 21:30 | Θέατρο Πέτρας, Θέατρο Πέτρας, Πετρούπολη, 13231, Ελλάδα
Οι ΜΕΛΙSSES, με περισσότερα από 1500 live στο ενεργητικό τους, αποδεικνύουν ότι το δυνατό τους χαρακτηριστικό παραμένει η επαφή τους με τον κόσμο.
Το αγαπημένο συγκρότημα, θα πραγματοποιήσει μεγάλες συναυλίες στην Ελλάδα, παρουσιάζοντας ένα πρόγραμμα γεμάτο από τις επιτυχίες τους όπως τo «Crayon», το «Αν», το «Ένα», «Το Κύμα», το «Έλεγες», το «Γιατί», το «Όλα Μοιάζουν Καλοκαίρι», το «Δεν Έχω Ιδέα», το «Είμαι Αλλού», το «Κρυφτό», το «Ένα Λεπτό», το «Βικτώρια», αλλά και μοναδικές διασκευές που όλοι έχουμε αγαπήσει.
Η πρώτη μεγάλη συναυλία θα πραγματοποιηθεί στο Θέατρο Πέτρας, στο πλαίσιο του Διεθνούς Φεστιβάλ Πέτρας του Δήμου Πετρούπολης.
Οι ΜΕΛΙSSES αγαπάνε τη μουσική και ξέρουν να γράφουν τραγούδια που αγαπιούνται και τραγουδιούνται από όλο τον κόσμο. Στα χρόνια που δραστηριοποιούνται, έχουν συνεργαστεί δισκογραφικά και επί σκηνής με περισσότερους από 30 καλλιτέχνες από όλα τα είδη της μουσικής.
Mαζί τους η μοναδική Αναστασία, το viral φαινόμενο της ελληνικής δισκογραφίας.
H Aναστασία μέσα σε πολύ σύντομο χρονικό διάστημα κατάφερε να κερδίσει την αγάπη του κόσμου με τις σαρωτικές επιτυχίες της «Αμαρτίες», «Λίγο Λίγο», «Μυστικό» & «Μη Μιλάς», μετρώντας δεκάδες εκατομμύρια streams και views.
Θέατρο Πέτρας: Τετάρτη 21 Ιουνίου 2023
Ώρα έναρξης: 21.30
Τιμή εισιτηρίου: 20 ευρώ
Σημεία Προπώλησης:https://www.ticketservices.gr/event/melisses-summer-2023/…

2023-PetrasFestival-Melisses4ever

«Αφιέρωμα στην Παράδοση»
2023-06-22 20:30 | Θέατρο Πέτρας, Θέατρο Πέτρας, Πετρούπολη, 13231, Ελλάδα
Το Τμήμα Παραδοσιακών χορών του Δήμου Πετρούπολης, θα παρουσιάσει χορούς και τραγούδια απ’ όλες τις γωνιές της Ελλάδος, την Πέμπτη 22 Ιουνίου 2023 και ώρα 20:30 στο Θέατρο Πέτρας.
Με γνώμονα το μέτρο και τη σεμνότητα που διέπουν την ελληνική παράδοση, οι χορευτές μας, ενώνουν διαφορετικούς τύπους και τρόπους ερμηνείας, με ιδιαίτερα μουσικά ακούσματα, σχήματα και φορεσιές.
Με γνώση και μεράκι, θα παρουσιάσουμε και φέτος ένα πρόγραμμα με σεβασμό στον πλούτο της πολιτιστικής μας κληρονομιάς.
Η είσοδος είναι ελεύθερη για το κοινό.
Υπεύθυνοι διδασκαλίας: Κυριακή Λαγουδάκη, Κωνσταντίνα Λάμπου.
Συνοδεύουν οι μουσικοί
Θοδωρής Τασούλας: Κλαρίνο
Γιώργος Αγγελόπουλος: Τραγούδι
Βασίλης Αθανασίας: Λαούτο
Μανούσος Κλαπάκης: Κρουστά
Θοδωρής Γιαννόπουλος: Βιολί
Βασίλης Βασιλείου: Τρομπέτα
Δημήτρης Μπάκος: Γκάιντα
Κωνσταντίνος Ντούλας: Λύρα & Ασκομπαντούρα Κρήτης
Μανώλης Φετοκάκης: Λαούτο Κρήτης
Πληροφορίες: Διεύθυνση Πολιτισμού, Αθλητισμού & Νεολαίας Δήμου Πετρούπολης, Τμήμα Πολιτισμού, 210-5063710

2023-PetrasFestival-AfieromaSthnParadosi

Θερινές Συναυλίες του Δημοτικού Ωδείου Πετρούπολης
2023-06-23 20:00 - 2023-06-24 21:00 | Θέατρο Πέτρας, Θέατρο Πέτρας, Πετρούπολη, 13231, Ελλάδα
Το Δημοτικό Ωδείο Πετρούπολης παρουσιάζει με αντιπροσωπευτικό τρόπο μερικούς από τους βασικούς τομείς της καλλιτεχνικής-εκπαιδευτικής λειτουργίας του, σε δύο συναυλίες που συνδυάζουν ποιοτική ψυχαγωγία & ποικιλία.
Οι συναυλίες θα πραγματοποιηθούν στο Θέατρο Πέτρας την Παρασκευή 23 & το Σάββατο 24 Ιουνίου 2023.
Την Παρασκευή 23 Ιουνίου και ώρα 20:00, θα πραγματοποιηθεί η συναυλία των τμημάτων Κλασικής και Παραδοσιακής Μουσικής και Τραγουδιού.
Επιμέλεια: Γιώργος Χατζημιχελάκης, Καλλιτεχνικός Διευθυντής Δ.Ω.Π..
Το Σάββατο 24 Ιουνίου και ώρα 21:00, θα πραγματοποιηθεί η συναυλία του Μοντέρνου Τμήματος με Ροκ μουσική.
Συντονισμός – Ενορχηστρώσεις – Διασκευές – Επιμέλεια προγράμματος: Δημήτρης Αθανασόπουλος.
Η είσοδος είναι ελεύθερη για το κοινό.
Πληροφορίες: Διεύθυνση Πολιτισμού, Αθλητισμού & Νεολαίας Δήμου Πετρούπολης, Τμήμα Πολιτισμού, 210-5063710.

2023-TherinesSinavlies2023

Βραδιά Χορού στο Θέατρο Πέτρας.
2023-06-26 20:30 | Θέατρο Πέτρας, Θέατρο Πέτρας, Πετρούπολη, 13231, Ελλάδα
Ο κλασικός και ο σύγχρονος χορός θα συναντηθούν στη σκηνή του Θεάτρου Πέτρας και μαζί με χορογραφίες λατινοαμερικανικών και ballroom χορών, θα παρουσιάσουν μια βραδιά χορού γεμάτη από κίνηση, ρυθμό και χρώματα, τη Δευτέρα 26 Ιουνίου 2023 και ώρα 20:30.

Θα χορέψουν τα Τμήματα Ρυθμικής & Ψυχοκινητικής Αγωγής, Σύγχρονου Χορού και Ευρωπαϊκών & Λατινοαμερικανικών Χορών του Δήμου Πετρούπολης.

Επιμέλεια και χορογραφίες κλασικού και σύγχρονου χορού: Μαρία Γραμμένου

Επιμέλεια και χορογραφίες λατινοαμερικανικών και ballroom χορών: Γεωργία Καλογερά

Η είσοδος είναι ελεύθερη για το κοινό.

Πληροφορίες: Διεύθυνση Πολιτισμού, Αθλητισμού & Νεολαίας Δήμου Πετρούπολης, Τμήμα Πολιτισμού, 210-5063710.

2023-PF_BradiaChorou

«Τα παιδιά με τις βαλίτσες»
2023-06-27 21:00 | Θέατρο Πέτρας, Θέατρο Πέτρας, Πετρούπολη, 13231, Ελλάδα
Η Εφηβική Θεατρική Ομάδα του Δήμου Πετρούπολης, παρουσιάζει την παράσταση «Τα παιδιά με τις βαλίτσες», μια διασκευή της Ηλέκτρας Γεννατά πάνω στο έργο του Μάικλ Κέιν «Το αγόρι με τη βαλίτσα», την Τρίτη 27 Ιουνίου 2023 και ώρα 21:00 στο Θέατρο Πέτρας.

Μέσα από μια εισαγωγή και επτά εικόνες, παρακολουθούμε το ταξίδι και τη διαδρομή κάποιων παιδιών, που εξαιτίας του πολέμου έφυγαν από τη χώρα τους και προσπαθούν να βρουν ένα ασφαλές καταφύγιο σε μια άλλη χώρα.
Η διαδρομή αυτή είναι ταυτόχρονα και ένα ταξίδι ενηλικίωσης μέσα από τις εμπειρίες που αποκομίζουν, γνωρίζοντας διάφορους τύπους ανθρώπων.

Επιμέλεια, διασκευή και διδασκαλία παράστασης: Ηλέκτρα Γεννατά

Η είσοδος είναι ελεύθερη για το κοινό.

Πληροφορίες: Διεύθυνση Πολιτισμού, Αθλητισμού & Νεολαίας Δήμου Πετρούπολης, Τμήμα Πολιτισμού, 210-5063710.

2023-PF_TaPaidiametisBalitses

«ΥΠΑΡΧΩ… 22 ΧΡΟΝΙΑ ΜΕΤΑ!» Συναυλία - Αφιέρωμα στον Στέλιο Καζαντζίδη
2023-06-28 21:00 | Θέατρο Πέτρας, Θέατρο Πέτρας, Πετρούπολη, 13231, Ελλάδα
Ο Στέλιος Καζαντζίδης τραγούδησε με μοναδικό τρόπο τις δυσκολίες της ζωής των βιοπαλαιστών, του Έλληνα της ξενιτιάς και μέσα από τη μουσική που αντιπροσώπευσε και την προσωπικότητά του, έγινε ιδιαίτερα αγαπητός και δημοφιλής στον κόσμο, όχι μόνο γιατί αποτελεί μια από τις σπουδαιότερες φωνές της Ελλάδας, αλλά και γιατί τα τραγούδια που ερμήνευσε ήταν βιωματικά, ενώ ο ίδιος, ακόμα και στο αποκορύφωμα της καριέρας του, παρέμεινε ένας άνθρωπος του λαού.

Η ακτινοβολία μιας τέτοιας προσωπικότητας, παραμένει το ίδιο δυνατή, 22 χρόνια μετά τον θάνατό του, κατατάσσοντάς τον σε έναν από τους πλέον επιδραστικούς καλλιτέχνες του ελληνικού μουσικού στερεώματος.

Στη συναυλία – Αφιέρωμα στον Στέλιο Καζαντζίδη, «Υπάρχω… 22 χρόνια μετά», που θα πραγματοποιηθεί την Τετάρτη 28 Ιουνίου 2023 και ώρα 21.00 στο Θέατρο Πέτρας, θα συμμετάσχουν αγαπημένοι ερμηνευτές (Στέλιος Διονυσίου, Χρήστος Μενιδιάτης, Κώστας Καραφώτης, Γεράσιμος Ανδρεάτος, Κωνσταντίνα, Αλέξανδρος & Άκης Κοπαλάς), ενώ η εκδήλωση έχει φιλανθρωπικό χαρακτήρα, μιας και τα έσοδα από τη συναυλία θα διατεθούν για τις ανάγκες του Πολιτιστικού & Φιλανθρωπικού Συλλόγου «ΕΛΠΙΔΑ ΜΑΝΑΣ».

Ο Πολιτιστικός & Φιλανθρωπικός Γυναικείος Σύλλογος «Ελπίδα Μάνας», στηρίζει ενεργά κακοποιημένες γυναίκες, μονογονεϊκές οικογένειες και ευπαθείς ομάδες γυναικών, τόσο υλικά όσο και ηθικά και ψυχολογικά, με συνεπή παρουσία τα τελευταία 4 χρόνια.
Αποτελείται από 8000 εγγεγραμμένα μέλη πανελλαδικά.
Παράλληλα με τη δράση του συλλόγου, δημιουργήθηκε και ο γυναικείος συνεταιρισμός “Ippoliti“, στον οποίο εντάσσονται τα ευπαθή μέλη του συλλόγου, με στόχο να δημιουργηθούν όσες περισσότερες θέσεις εργασίας για αυτές τις γυναίκες και παράλληλα, μέσω της εκπαίδευσης και της δημιουργίας, να πωλούνται τα προϊόντα που φτιάχνουν τα μέλη του συλλόγου στον συνεταιρισμό, προσφέροντάς τους ένα συμπληρωματικό εισόδημα.
Στόχος του συλλόγου είναι να αναπτυχθεί η ήδη υπάρχουσα φιλανθρωπική του δραστηριότητα, αλλά και να δημιουργηθεί μια δομή φιλοξενίας κακοποιημένων γυναικών.

Τραγουδούν (αλφαβητικά):
Γεράσιμος Ανδρεάτος, Στέλιος Διονυσίου, Κώστας Καραφώτης, Λάμπρος Καρελάς, Αλέξανδρος & Άκης Κοπαλάς, Κωνσταντίνα, Χρήστος Μενιδιάτης.

Μαέστρος ο Γιώργος Παγιάτης.
Τιμητική συμμετοχή:

Θανάσης Πολυκανδριώτης, Τάκης Σούκας

Θέατρο Πέτρας: Τετάρτη 28 Ιουνίου 2023
Ώρα έναρξης: 21:00
(Οι πόρτες ανοίγουν στις 19:00)

Τιμές εισιτηρίων:
Γενική είσοδος: 15 ευρώ
Προπώληση: 12 ευρώ (www.viva.gr)
Ειδική προσφορά για τα πρώτα εισιτήρια μέσω Viva.gr: 10 ευρώ
VIP εισιτήρια με ειδικά προνόμια, σε περιορισμένο αριθμό: 25 ευρώ

Πληροφορίες: τηλ. 2121050020

2023-AfieromaSteliosKazantzidis

«60 Χρόνια Τρέλας»
2023-06-29 21:00 | Θέατρο Πέτρας, Θέατρο Πέτρας, Πετρούπολη, 13231, Ελλάδα
Ο Σύλλογος Αιτωλοακαρνάνων και Ευρυτάνων Πετρούπολης ο «Αχελώος», θα παρουσιάσει τη Θεατρική Παράσταση «60 Χρόνια Τρέλας», με τη συμμετοχή των Χορευτικών Τμημάτων, την Πέμπτη 29 Ιουνίου 2023 και ώρα 21.00 στη σκήνη «Μίνως Βολανάκης» του Θεάτρου Πέτρας.

Η είσοδος είναι ελεύθερη για το κοινό

Σενάριο – Σκηνοθεσία: Βαρβάρα Μπότσαρη
Χοροδιδάσκαλος: Θεόδωρος Μπότσαρης

2023-60XroniaTrellas

Συναυλία: ΑΝΤΩΝΗΣ ΡΕΜΟΣ
2023-07-03 21:30 | Θέατρο Πέτρας, Θέατρο Πέτρας, Πετρούπολη, 13231, Ελλάδα
Ο Αντώνης Ρέμος, ο κορυφαίος Έλληνας ερμηνευτής, θα μας χαρίσει μοναδικές στιγμές και αυτό το καλοκαίρι, στο πλαίσιο του «Διεθνούς Φεστιβάλ Πέτρας», τη Δευτέρα 3 Ιουλίου 2023 και ώρα 21:30.

Μια υπέροχη συναυλία, γεμάτη αγαπημένα τραγούδια, μοναδικές ερμηνείες και πολύ κέφι, στην Πετρούπολη!

Πλαισιωμένος από μια δυνατή μπάντα με καταξιωμένους σολίστες, ο Αντώνης Ρέμος, για ακόμη μια φορά, θα μας εντυπωσιάσει με τις δυνατές ερμηνείες του και τα τραγούδια του, παλιά, αλλά και καινούργια, που έχουμε όλοι αγαπήσει & τραγουδήσει.

Μαζί του ο MENTE FUERTE!

Θέατρο Πέτρας: Δευτέρα 3 Ιουλίου 2023
Ώρα έναρξης: 21:30
Τιμή εισιτηρίου: 20 ευρώ
Προπώληση: https://www.ticketservices.gr/…/antonis-remos…/…

2023-AntonisRemos

«Βάκχες» του Ευριπίδη
2023-07-07 21:30 | Θέατρο Πέτρας, Θέατρο Πέτρας, Πετρούπολη, 13231, Ελλάδα
Ένα πολλά υποσχόμενο θεατρικό γεγονός ταξιδεύει στην Ελλάδα.
Στην Πετρούπολη, την Παρασκευή 7 Ιουλίου 2023 στις 21:30 συνεχίζεται το πρόγραμμα των παραστάσεων των «Βακχών» του Ευριπίδη, που θα παρουσιαστεί σε επιλεγμένα θέατρα και πόλεις.
Η παράσταση προσεγγίζει ερμηνευτικά το έργο και διερευνά την διονυσιακή μανία ή «βακχεία» με βασικά εργαλεία τον λόγο του Ευριπίδη, τον συνδυασμό της σύγχρονης με την παραδοσιακή μουσική, και μια κινησιολογία βασισμένη στην τελετουργία των Αναστεναρίων, που πιθανότατα αποτελεί επιβίωση θρησκευτικών πρακτικών από τη λατρεία του Διονύσου.
Αντλώντας από την προσωπική τους εμπειρία και συμμετοχή στα δρώμενα των Αναστεναρίων ο μουσικός Γιώργος Μαυρίδης και η σκηνοθέτρια Έλενα Μαυρίδου συνδυάζουν στοιχεία του δρώμενου, που έχουν συγγένεια με τη Βακχεία, με σύγχρονη μουσική. Μια δυναμική εκδοχή των Βακχών με τις ρίζες της βαθιά στην παράδοση.Το έργο
Ο Διόνυσος, καρπός της ένωσης του Δία με τη Σεμέλη, κόρη του βασιλιά της Θήβας Κάδμου, δεν αναγνωρίστηκε ποτέ ως θεός και δεν τιμήθηκε ποτέ στην πατρίδα της μητέρας του.
Έχοντας ήδη κατακτήσει την Ασία, ο Διόνυσος καταφθάνει τώρα στη Θήβα, συνοδευόμενος από έναν όμιλο γυναικών από την Λυδία -των Βακχών- που τον ακολουθούν πιστά.
Σκοπός του να διαδώσει τη λατρεία του στη Θήβα και σε όλη την Ελλάδα, αλλά και να δώσει ένα μάθημα στους ασεβείς που τον αρνούνται. Πιο άσπονδος, ανάμεσά τους, ο Πενθέας, εγγονός του Κάδμου και βασιλιάς πλέον της Θήβας.
Συντελεστές
Μετάφραση: Θεόδωρος Στεφανόπουλος
Σκηνοθεσία: Έλενα Μαυρίδου
Μουσική: Γιώργος Μαυρίδης
Σκηνικό – Κοστούμια: Δήμητρα Λιάκουρα
Φωτισμοί: Περικλής Μαθιέλλης
Δραματολόγος: Κατερίνα Διακουμοπούλου
Βοηθός σκηνοθέτη: Πέτρος Αλαφούζος
Βοηθός σκηνογράφου και ενδυματολόγου: Ευγενία Μπουρντά
Video: Θωμάς Παλυβός
Φωτογραφίες: Ηλίας Ντζόιδος – Ελίνα Γιουνανλή
Διεύθυνση παραγωγής: Μαρίνα Γαβριηλίδου
Επικοινωνία: Ειρήνη Λαγουρού
Παραγωγή 5η Εποχή | Θέατρο του Νέου Κόσμου
Διανομή
Διόνυσος: Δημήτρης Λάλος
Κάδμος: Θανάσης Δόβρης
Πενθέας: Γιώργος Χριστοδούλου
Τειρεσίας: Βίκυ Βολιώτη
Δούλος: Στέργιος Κοντακιώτης
Άγγελος α’: Γιώργος Τριανταφυλλίδης
Άγγελος β’: Δήμητρα Κούζα
Αγαύη: Έλενα Μαυρίδου
Χορός
Κική Καραΐσκου, Δήμητρα Κούζα, Σοφία Κουλέρα,
Χριστίνα Μαριανού, Μαριάμ Ρουχάτζε
Μουσικοί επί Σκηνής
Γιώργος Μαυρίδης, Βασίλης Κόκλας
Θέατρο Πέτρας: Παρασκευή 7 Ιουλίου 2023
Ώρα έναρξης: 21.30
Τιμές εισιτηρίων: 20€ κανονικό
17 € [ ανέργων, φοιτητικό, μαθητικό, άνω των 65, ΑμεΑ]
Προπώληση: https://www.viva.gr/tickets/theater/bakxes/

2023-PF-Bakxes_Evripidi

Συναυλία: ΚΩΝΣΤΑΝΤΙΝΟΣ ΑΡΓΥΡΟΣ - Elpida Tour
2023-07-09 21:00 | Θέατρο Πέτρας, Θέατρο Πέτρας, Πετρούπολη, 13231, Ελλάδα
Ο καλλιτέχνης – φαινόμενο, με τις διαδοχικές no1 επιτυχίες που «μαγεύουν» τις καρδιές του κόσμου και κατακτούν πρωτιές στα digital streams, το ραδιοφωνικό airplay και το YouTube, αλλά και τις αμέτρητες sold out εμφανίσεις, ταξιδεύει με το «Elpida Tour», μία μεγάλη, εντυπωσιακή και υψηλών προδιαγραφών παραγωγή της Panik Live και έρχεται στην Πετρούπολη την Κυριακή 9 Ιουλίου 2023 στις 21:00.
Μοναδικός, ανατρεπτικός και πρωτοπόρος, ο Κωνσταντίνος Αργυρός, που πέρυσι πραγματοποίησε την πιο επιτυχημένη περιοδεία, με αποκορύφωμα τη συναυλία με τον 50Cent στην Αθήνα, γεμίζει και το φετινό καλοκαίρι με τις μεγάλες προσωπικές επιτυχίες του, τις δυνατές ερμηνείες του και την απαράμιλλη αισθητική του.
Μαζί του σε όλες τις συναυλίες θα είναι η Ανδρομάχη. Συμμετέχουν οι Playmen και η Klavdia, ενώ σε κάποιες συναυλίες θα υπάρχουν και special guests – Rack.
Θέατρο Πέτρας: Κυριακή 9 Ιουλίου 2023
Ώρα έναρξης: 21:00
Τιμές εισιτηρίων & προνόμια:
Arena – Κερκίδα: 20€
Φοιτητικό: 18€ (Απαραίτητη η επίδειξη φοιτητικού πάσου)
Golden Standing: 35€ | Πρόσβαση μπροστά στο stage + Ξεχωριστή πύλη εισόδου
Backstage Experience: 100€ | Προσβαση στο Golden Standing + Fast Line Entrance + VIP Pass + Αναμνηστικά Δώρα
Προπώληση: https://www.viva.gr/…/konstantinos-argiros/elpida-tour/
2023-PF-KonstantinosArgiros

«Οι Παίχτες»
2023-07-10 21:30 | Θέατρο Πέτρας, Θέατρο Πέτρας, Πετρούπολη, 13231, Ελλάδα
«Οι Παίχτες» του Νικολάι Βασίλιεβιτς Γκόγκολ (Summer Edition), έρχονται στο Θέατρο Πέτρας τη Δευτέρα 10 Ιουλίου 2023 στις 21:30.
Σ’ ένα απομακρυσμένο πανδοχείο της Ρωσίας, καταφτάνει ένας δεινός χαρτοπαίχτης, απατεώνας, και πλαστογράφος. Στόχος του, να βρει τα επόμενα θύματά του, και να τα «γδάρει». Αλλά δε θα είναι τόσο απλή υπόθεση.
Στο ίδιο πανδοχείο διαμένουν δύο εξίσου δεινοί κομπιναδόροι, που γυρεύουν το ίδιο ακριβώς πράγμα με τον πρώτο: ένα λαχταριστό, αθώο και, φυσικά, κεφαλαιούχο θύμα.
Οι δύο συναντούν τον ένα και σύντομα ενώνουν τις δυνάμεις τους, οδηγώντας την παράσταση σε ένα πανδαιμόνιο γεμάτο μπλόφες, ρίσκο, ανταγωνισμούς, συμμαχίες, εκπλήξεις κι ανατροπές, καθώς στο παιχνίδι μπαίνουν σιγά-σιγά όλοι οι παράξενοι ένοικοι που τριγυρνούν σ’ αυτό το μικρό και ήσυχο πανδοχείο.
Ζωντανή μουσική, αφηνιασμένοι ρυθμοί και ξέφρενο χιούμορ σε μια παράσταση – οφθαλμαπάτη, μια φαρσοκωμωδία καταστάσεων, για την τέχνη της εξαπάτησης: Παράσταση ή πραγματικότητα, ηθοποιός ή ρόλος, θύτης ή θύμα, αλήθεια ή ψέμα, όλα συγχέονται και τελικά, το μόνο που μένει είναι το παιχνίδι.
Η αδρεναλίνη της κομπίνας, η μαεστρία και η αρρώστια του τζόγου, η κάψα να εξαπατήσεις τους πάντες, αλλά να μην εξαπατηθείς εσύ ο ίδιος και η εμμονή του ανθρώπου για την επικράτηση απέναντι στον οποιονδήποτε «δίπλα», κυριεύουν την πένα του Νικολάι Βασίλιεβιτς Γκόγκολ κάπου στο 1836, για να γράψει μια δαιμονισμένη μυστήρια κωμωδία, που ακούει στο όνομα «Οι παίχτες».
Ίχαρεφ .“Γιατί, το να ζήσεις τη ζωή σου σα βλάκας, δεν είναι τίποτα το ιδιαίτερο, αλλά να ζήσεις με οξυδέρκεια, με τέχνη, να εξαπατήσεις τους πάντες, αλλά να μην εξαπατηθείς εσύ ο ίδιος – γι’ αυτό, μάλιστα, αξίζει να ζεις!”
Συντελεστές:
Σκηνοθεσία – μετάφραση – διασκευή: Γιώργος Κουτλής
Δραματουργική επεξεργασία: Βασίλης Μαγουλιώτης
Σκηνικά: Άρτεμις Φλέσσα
Κοστούμια: Ιωάννα Τσάμη
Μουσική: Αλέξανδρος Δράκος Κτιστάκης
Φωτισμοί: Σάκης Μπιρμπίλης
Χορογραφία: Αλέξανδρος Βαρδαξόγλου
Βοηθός Σκηνοθέτη: Ιάκωβος Μηνδρινός
Φωτογραφίες – video: Χρήστος Συμεωνίδης
Παίζουν: Γιάννης Νιάρρος, Βασίλης Μαγουλιώτης, Ηλίας Μουλάς, Αλέξανδρος Χρυσανθόπουλος, Γιώργος Τζαβάρας και Γιώργος Μπουκαούρης, guest star ο Θανάσης Δήμου
Θέατρο Πέτρας: Δευτέρα 10 Ιουλίου 2023
Ώρα έναρξης: 21.30
Τιμές εισιτηρίων: 20€
Προπώληση: https://www.viva.gr/…/oi-paixtes-tou-n-b-gkogkol…/

2023-PF-Paixtes

Εκδήλωση - Workshop του έργου «Γραφείο Προώθησης της Απασχόλησης στον Δήμο Πετρούπολης»
2023-07-11 09:30 - 12:30 | Πολιτιστικό Κέντρο, Εθνικής Αντίστασης 61, Πετρούπολη, Αττικής, 13232, Ελλάδα
Ο Δήμος Πετρούπολης διοργανώνει και σας προσκαλεί στην Εκδήλωση – Workshop που υλοποιείται στο πλαίσιο του έργου με τίτλο: «ΓΡΑΦΕΙΟ ΠΡΟΩΘΗΣΗΣ ΤΗΣ ΑΠΑΣΧΟΛΗΣΗΣ ΣΤΟΝ ΔΗΜΟ ΠΕΤΡΟΥΠΟΛΗΣ» της πράξης «Πιλοτικές Δράσεις για την Προώθηση των Ευπαθών Ομάδων και των Νέων στην Απασχόληση (Διαδημοτικό Κοινωνικό Δίκτυο “ΣΥΜΠΡΑΤΤΩ”)».
Η εκδήλωση θα πραγματοποιηθεί την Τρίτη 11 Ιουλίου 2023, κατά τις ώρες 9:30 – 12:30, ενώ οι ενδιαφερόμενοι μπορούν να την παρακολουθήσουν:
• Δια ζώσης στο Πολιτιστικό Κέντρο του Δήμου Πετρούπολης, (Εθνικής Αντιστάσεως 61)
• Μέσω zoom στον ακόλουθο σύνδεσμο: https://us02web.zoom.us/j/83138592853…
Την εκδήλωση θα χαιρετίσει ο Αντιδήμαρχος Διοίκησης, Προγραμματισμού & Οικονομικών Υπηρεσιών του Δήμου Πετρούπολης Θοδωρής Λάππας.
Το Workshop αφορά σε θέματα Διαμόρφωσης Βιογραφικού Σημειώματος και Τεχνικές Αναζήτησης Εργασίας και σκοπό έχει να ενημερώσει και να υποστηρίξει τόσο τους ωφελούμενους του Προγράμματος, όσο και συνολικά την Κοινότητα και τα άτομα που βρίσκονται σε αναζήτηση εργασίας.
Το έργο είναι συγχρηματοδοτούμενο από το ΕΚΤ, Ε.Π. «Αττική 2014 – 2020» και από εθνικούς πόρους. Φορέας Χρηματοδότησης είναι η Περιφέρεια Αττικής, η οποία στηρίζει χρηματοδοτικά τις ΟΧΕ/ΒΑΑ, με ενδιάμεσο Φορέα Διαχείρισης τον ΑΣΔΑ. Περισσότερες πληροφορίες στον σύνδεσμο: http://efd.asda.gr/oxe_w_a.html
Η διαδικασία αιτήσεων για ένταξη ωφελούμενων παραμένει ανοικτή.
Περισσότερες πληροφορίες στον σύνδεσμο: https://sympratto.petroupoli.gov.gr/ καθώς και στο Κέντρο Κοινότητας του Δήμου Πετρούπολης (Αθανασίου Διάκου 88Α & Αγίου Δημητρίου).

2023-GrafeioProothisisApasxolisis012023-GrafeioProothisisApasxolisis02

«Μήδεια» του Ευριπίδη
2023-07-11 21:30 | Θέατρο Πέτρας, Θέατρο Πέτρας, Πετρούπολη, 13231, Ελλάδα
Η Μήδεια αναδείχτηκε από τον Ευριπίδη σε διαχρονικό σύμβολο της αιώνιας μάχης ανάμεσα στα δύο φύλα. Μια τραγωδία πάθους, ένα εναλλασσόμενο παιχνίδι ισορροπίας μεταξύ ζωής και θανάτου, με άξονα και επίκεντρο τον έρωτα. Μια τραγική ιστορία που έμεινε διαχρονική στους αιώνες.

Η Μήδεια έρχεται στο Θέατρο Πέτρας την Τρίτη 11 Ιουλίου 2023 στις 21.30.

Ο Ευριπίδης, μάρτυρας της προσφυγιάς, της απώλειας και του πολέμου και διαχρονικός προφήτης της αλήθειας, γράφει για τις καταστρεπτικές συνέπειες του ανεξέλεγκτου πάθους στον άνθρωπο, της περιθωριοποίησης και του αποκλεισμού.
Η αρχετυπική πάλη μεταξύ αρσενικού και θηλυκού και η σύγκρουση ανάμεσα στην αρχέγονη πίστη των όρκων και τον στείρο ορθολογισμό, είναι για τον τραγικό ποιητή η εικόνα μιας κοινωνίας με συγκεκριμένο υλιστικό προσανατολισμό. Μια αναγωγή στην Αθήνα της εποχής και στην επεκτατική πολιτική παντός καιρού, που σκοτώνει τα παιδιά της στο βωμό της δύναμης, της εξουσίας και του κέρδους.

Υπόθεση:
Ο Ιάσονας αποφασίζει να εγκαταλείψει τη Μήδεια, προδίδοντας τους όρκους τους, για να παντρευτεί την κόρη του βασιλιά Κρέοντα, διεκδικώντας μερίδιο στην εξουσία. Ο Κρέοντας αποφασίζει να εξορίσει τη Μήδεια και τα παιδιά από την πόλη, καταδικάζοντάς τα σε αργό θάνατο, με τη συναίνεση του πατέρα τους.
Μετά την προδοσία του Ιάσονα και την καταπάτηση των όρκων, η Μήδεια, επιθυμεί να εκδικηθεί τον Ιάσονα. Με την παιδοκτονία που διαπράττει, του στερεί το δικαίωμα να έχει απογόνους, αφού σκοτώνει τους γιους που του έχει χαρίσει, αλλά και τη μητέρα των μελλοντικών παιδιών του.
Γνωρίζει πως χωρίς σύζυγο και πατέρα δεν υπάρχει πια μέλλον γι’ αυτήν και τα παιδιά της, και πως οι γιοι της είναι καταδικασμένοι σ’ έναν αργό θάνατο.
Έχοντας συμπεριλάβει τα παιδιά στα σχέδιά της για εκδίκηση, αφού αυτά πρόσφεραν τα θανάσιμα δώρα στη νέα βασιλική σύζυγο του πατέρα τους, γνωρίζει πως με τον θάνατο του βασιλιά και της κόρης του οι γιοι της κινδυνεύουν από την εκδικητική οργή των Κορινθίων.
Το αίμα πρέπει να πληρωθεί με αίμα.

Η Μήδεια, για να εξιλεωθεί για τους φόνους που έχει διαπράξει για χάρη του Ιάσονα, γνωρίζει πως θα πρέπει να κάνει κι αυτή μια επώδυνη θυσία, προκειμένου να επανέλθει η αρμονία στο σύμπαν. Με απόλυτη επίγνωση…

Σκηνοθετικό σημείωμα:
Η ισορροπία του σύμπαντος έχει διαταραχθεί. Το αίμα ξεπληρώνεται με αίμα. Άλλη μια επώδυνη θυσία πρέπει να γίνει για να καθαρίσει την προηγούμενη και να επαναφέρει την τάξη.
Η Μήδεια γνωρίζει. Έχει την κατάρα της Σοφίας, έχοντας ξεπλύνει με το αίμα του Προμηθέα απ’ τα βουνά του Καυκάσου τα βότανα των ιερών τελετών της.
Γυναίκα- τρόπαιο, όχημα εξουσίας για έναν άντρα που τη χρησιμοποιεί μόνο για να πετύχει τον σκοπό του.
Η Μήδεια είναι η ζωή. Όταν ερωτεύεται, μπορεί να γίνει καταστροφική. Όταν προδίδεται, μπορεί να φέρει τον θάνατο.
Τα αρχέτυπα παραμένουν αρχέτυπα, σ’ έναν μύθο που εκσυγχρονίζεται, με σημείο Μηδέν το Σήμερα• σε μια ατέρμονη, καταραμένη πάλη επιβίωσης του ανθρώπινου γένους, όπως αυτήν που σηκώνει στους ώμους του ο Σίσυφος, ως αποτέλεσμα της τιμωρίας του από τους Θεούς.

Λένα Μαλένη

Συντελεστές:

Μετάφραση: Μίνως Βολανάκης
Σκηνοθεσία: Λένα Μαλένη
Μουσική: Θέμης Καραμουρατίδης
Σκηνικά: Γιώργος Γαβαλάς
Κοστούμια: Kλερ Μπρέισγουελ
Κίνηση: Φρόσω Κορρού
Σχεδιασμός Φωτισμού: Νίκος Σωτηρόπουλος
Μουσική Διδασκαλία: Χρήστος Θεοδώρου
Βοηθός Σκηνοθέτη: Σταυριάνα Καδή

Διανομή:

ΜΗΔΕΙΑ: Μαρία Κίτσου
ΙΑΣΟΝΑΣ: Φάνης Μουρατίδης
ΤΡΟΦΟΣ: Ελένη Καστάνη
ΠΑΙΔΑΓΩΓΟΣ: Θοδωρής Κατσαφάδος
ΑΙΓΕΑΣ: Βαγγέλης Αλεξανδρής
ΚΡΕΟΝΤΑΣ: Λαέρτης Μαλκότσης
ΑΓΓΕΛΟΣ: Αλμπέρτο Φάις

ΧΟΡΟΣ:
Αλίκη Αβδελοπούλου
Στέλλα Ράπτη
Έλενα Χατζηαυξέντη
Μυρτώ Παππά Αργυροπούλου
Γωγώ Παπαϊωάννου
Μυρτώ Καστρινάκη Μεϊτάνη

Θέατρο Πέτρας: Τρίτη 11 Ιουλίου 2023
Ώρα έναρξης: 21.30
Τιμές εισιτηρίων: 20€ κανονικό
18€ φοιτητικό, ανέργων, παιδικό, ΑΜΕΑ, πολυτέκνων

Προπώληση: https://www.viva.gr/tickets/theater/mideia-tou-eyripidi/

2023-PF-Midia_Evripidi

Άννα Βίσση 50 Years #Annaversary
2023-07-12 21:30 | Θέατρο Πέτρας, Θέατρο Πέτρας, Πετρούπολη, 13231, Ελλάδα
Η μοναδική Άννα Βίσση, φέτος συμπληρώνει 50 χρόνια απόλυτης κυριαρχίας στη μουσική σκηνή και τα γιορτάζει με δύο επετειακές μεγαλειώδεις συναυλίες.
Η υπερταλαντούχα καλλιτέχνης – φαινόμενο, που έσπασε το φράγμα του χρόνου και άλλαξε τα δεδομένα στον χώρο της μουσικής, χαρίζοντας στο κοινό αξέχαστες μελωδίες και στιγμές, διατηρεί το πάθος της, ενώ παραμένει πρωτοπόρος και σύγχρονη, αφυπνίζοντας όλες τις γενιές που μεγάλωσαν και συνεχίζουν να μεγαλώνουν με τα τραγούδια της.
Special guest: Νίκος Καρβέλας
Θέατρο Πέτρας: Τετάρτη 12 Ιουλίου 2023
Ώρα έναρξης: 21:30
Τιμές εισιτηρίων: 20€
Προπώληση: https://www.ticketservices.gr/…/anna-vissi-summer-2023/…
2023-PF-AnnaVisi

«Ο τυχαίος θάνατος ενός αναρχικού»
2023-08-31 21:00 | Θέατρο Πέτρας, Θέατρο Πέτρας, Πετρούπολη, 13231, Ελλάδα
«Ο τυχαίος θάνατος ενός αναρχικού», το απόλυτο «talk of the town» των τελευταίων ετών, το πλέον πολυπόθητο θεατρικό εισιτήριο, ταξιδεύει σε επιλεγμένες πόλεις σε όλη την Ελλάδα, κάνοντας στάση στην Πετρούπολη και στο Θέατρο Πέτρας, την Πέμπτη 31 Αυγούστου 2023 στις 21:00.

Ο Ντάριο Φο καταφέρνει να ξεσκεπάσει μέσα από το έργο του, τη δολοφονία του «αναρχικού σιδηροδρομικού» Τζουζέπε Πινέλι, που διαπράχθηκε από την ιταλική αστυνομία. Με σατιρικό και ειρωνικό τρόπο καταγγέλλει το τραγικό συμβάν, καυτηριάζει την κατάχρηση της εξουσίας και αν και γράφτηκε πριν από χρόνια για να ασκήσει κριτική στην ασύδοτη εξουσία του συστήματος δικαιοσύνης της Ιταλίας και της κυβερνητικής διαφθοράς, σήμερα, χρόνια μετά, ο θεατής δεν θα δυσκολευτεί να βρει πολλές -πάρα πολλές- ομοιότητες με την Ελλάδα του σήμερα.Λέει ο Ντάριο Φο: «Το έργο παίζεται από τον καιρό που γράφηκε με αμείωτη επιτυχία. Ίσως γιατί στη ζωή πληθαίνουν κάθε τόσο η αιματοχυσία, οι βόμβες, τα μεγάλα λόγια και τα μεγάλα σκάνδαλα… Πάντα από τα ίδια συστήματα που οργανώνουν τη βία και που δεν μπορούν να χωνέψουν αυτούς που δεν σκύβουν το κεφάλι.»
Στην παράστασή μας, το έργο, η πλοκή και η ανατρεπτική ματιά του συγγραφέα είναι η βάση για να σχολιάσουμε με χιούμορ τη δική μας πραγματικότητα ακολουθώντας και την άποψη του Ντάριο Φο:
«Δεν θεωρώ ένα έργο μου ολοκληρωμένο, αλλά ανοιχτό σε συνεχείς διαφοροποιήσεις. Ακόμη και σήμερα όποιος ανεβάζει κείμενά μου σε οποιοδήποτε μέρος του κόσμου πρέπει να ξέρει πως έχει να κάνει με ένα υλικό ρευστό, ικανό να το προσαρμόσει κανείς και να το πλάσει στα μέτρα της δικής του πραγματικότητας και να ανασύρει αναφορές που θα κάνουν την πλατεία του θεάτρου να θυμώσει, να σκεφτεί, να γελάσει.»
Με αφορμή το έργο του Ντάριο Φο η παράσταση ακολουθεί τα χνάρια ενός αρχετυπικού Γελωτοποιού. Μία διαχρονική δαιμονική, αστεία και επικίνδυνη φιγούρα για κάθε εξουσία και κάθε στερεότυπο. Αρχίζουμε από τη γέννησή του, τα ταξίδια του στον χώρο και στον χρόνο και καταλήγουμε στο εδώ και τώρα.
ΣΥΝΤΕΛΕΣΤΕΣ
Σκηνοθεσία/Δραματουργική επεξεργασία: Γιάννης Κακλέας
Σκηνικά: Ηλένια Δουλαδίρη/Γιάννης Κακλέας
Κοστούμια: Ηλένια Δουλαδίρη
Μουσική σύνθεση: Βάϊος Πράπας
Στίχοι τραγουδιών: Πάνος Βλάχος
Χορογραφίες: Αγγελική Τρομπούκη
Φωτισμοί: Στέλλα Κάλτσου
Βοηθοί Σκηνοθέτη: Λητώ Τριανταφυλλίδου, Ρέα Σαμαροπούλου
Βοηθός ενδυματολόγου: Ιωάννα Καλαβρού
Βοηθός φωτίστριας: Στέβη Κουτσοθανάση
Γραφείο Τύπου – Επικοινωνία: Μαρία Τσολάκη
Διαφήμιση – Social Media: Renegade Media / Βασίλης Ζαρκαδούλας
Παραγωγή: ΧΩΡΟΣ ΤΕΧΝΗΣ
Παίζουν: Πάνος Βλάχος, Φοίβος Ριμένας, Ιφιγένεια Αστεριάδη, Κωνσταντίνος Μαγκλάρας, Στέλιος Πέτσος, Παναγιώτης Κατσώλης.
Μουσικός επί σκηνής: Βάιος Πράπας
Θέατρο Πέτρας: Πέμπτη 31 Αυγούστου 2023
Ώρα έναρξης: 21.00
Τιμές εισιτηρίων: Γενική είσοδος 20€
Προπώληση: Δημοτικός Θερινός Κινηματογράφος «Σινέ Πετρούπολις»

2023-OTyxaiosThanatosEnosAnarxikou

«Το πάρτι της Πέππα»
2023-09-03 20:00 | Θέατρο Πέτρας, Θέατρο Πέτρας, Πετρούπολη, 13231, Ελλάδα
«Η Πέππα το γουρουνάκι» από την πασίγνωστη τηλεοπτική σειρά της Entertainment One, έρχεται μαζί με όλη την οικογένειά της στο Θέατρο Πέτρας την Κυριακή 3 Σεπτεμβρίου 2023 στις 20.00.

Η Πέππα περιμένει πως και πως να σβήσει τα κεράκια στην τούρτα της και θυμάται την ημέρα των γενεθλίων του Τζωρτζ που είχε περάσει τέλεια στο πάρκο των δεινοσαύρων. Η Πέππα θα χαρεί ακόμα πιο πολύ γιατί θα συνεχίσει τη μέρα της στο σπίτι του Παππού και της Γιαγιάς Γουρουνάκη και όταν επιστρέψει σπίτι της την περιμένει μια μεγάλη έκπληξη!

Ένα φαντασμαγορικό πάρτι γενεθλίων, όπου η μια έκπληξη διαδέχεται την άλλη, για να καταλήξει σε ένα τεράστιο πάρτι με την Πέππα και τους φίλους της !

Στη νέα θεατρική παράσταση θα δούμε και θα διασκεδάσουμε με την Πέππα και τον Τζωρτζ, την Μαμά Γουρουνίτσα και τον Μπαμπά Γουρουνάκη, την Γιαγιά Γουρουνίτσα και τον Παππού Γουρουνάκη, τη Ρεβέκα Κουνέλη, τον Ρίτσαρντ Κουνέλη, τη Σούζυ Προβατίνα, τον Πέντρο Πόνυ, τον Έντμοντ Ελέφαντα και τη δασκάλα Μαντάμ Γαζέλα.

Η παράσταση είναι μία διασκεδαστική διαδραστική περιπέτεια χωρισμένη σε 4 εκπαιδευτικές ενότητες:

– Σχολείο Μαντάμ Γαζέλα, παίζω και μαθαίνω αριθμούς
– Πάρκο των Δεινόσαυρων, μαθαίνω χρώματα και δεινόσαυρους
– Σπίτι Γιαγιάς & Παππού Γουρουνάκη, μαθαίνω φρούτα και λαχανικά με σπαζοκεφαλιές

– Πάρτι έκπληξη στο σπίτι της οικογένειας Γουρουνάκη, μουσικοκινητικό παιχνίδι

Συντελεστές
Κείμενα: Παύλος Μητσόπουλος
Στίχοι: Παύλος Μητσόπουλος – Μπίλιω Κωνσταντοπούλου
Σκηνοθεσία: Μπίλιω Κωνσταντοπούλου
Σχεδιασμός Σκηνικών / Κατασκευή Props: Μαγδαληνή Σίγα
Σύνθεση Ενορχήστρωση Μουσικής: Μάριος Αποστολακούλης
Χορογραφίες: Χρήστος Κατίδης
Σχεδιασμός Κατασκευή Επίσημων Μασκώτ: UnderdogEntertainment
Video Φωτογραφίες Σχεδιασμός: Παναγιώτης Πέτρου
Παραγωγή: Kolossaion Productions, UnderdogEntertainment

Παίζουν:
Ιωάννα Αθανασιάδου, Στέλλα Αθανασιάδου, Ειρήνη Καζαντζόγλου, Ελένη Καϊση, Αλίνα Λαλίκου, Αυγερινή Λιόλιου, Απόστολος Τριανταφύλλου, Θανάσης Χασιώτης

Θέατρο Πέτρας: Κυριακή 3 Σεπτεμβρίου 2023
Ώρα έναρξης: 20.00
Διάρκεια Παράστασης: 1 ώρα και 15 λεπτά με διάλειμμα

Tιμή εισιτηρίων:
Γενική είσοδος στο ταμείο: 15 ευρώ
Τιμή προσφορά σε προπώληση: 13 ευρώ
Εισιτήριο meet&greet από το ταμείο του θεάτρου: 20€
Προπώληση: https://www.viva.gr/…/theater/children/to-parti-tis-peppa/
Εισιτήρια πληρώνουν ενήλικες και παιδιά από 1,5 έτους

Αν θέλετε να συμμετέχετε στη φωτογράφιση / αυτόγραφο (Meet and Greet) παρακαλούμε προμηθευτείτε περιορισμένο αριθμό εισιτηρίων αξίας 5 ευρώ / παιδί.
ΠΡΟΣΟΧΗ: ΤΑ ΕΙΣΙΤΗΡΙΑ ΑΠΟ 5 ΕΥΡΩ ΑΝΑΦΕΡΟΝΤΑΙ ΣΤΟ ΕΠΙΠΛΕΟΝ ΕΙΣΙΤΗΡΙΟ ΓΙΑ ΝΑ ΣΥΜΜΕΤΕΧΕΤΕ ΣΤΗ ΦΩΤΟΓΡΑΦΙΣΗ / ΑΥΤΟΓΡΑΦΟ.

Εισιτήρια Φωτό Αυτόγραφο (Meet & Greet): Αμέσως μετά την παράσταση, μπορείτε να συμμετέχετε στο Meet & Greet event, για να βγείτε φωτογραφίες (*) με την οικογένεια Γουρουνάκη και να πάρετε αυτόγραφο απο την Πέππα. Όσοι ανεβαίνουν στη σκηνή θα πρέπει να έχουν εισιτήριο με ένδειξη Φωτό Αυτόγραφο – Meet and Greet.

(*) Φωτογραφίες βγαίνετε πάνω στη σκηνή με τους χαρακτήρες της παράστασης στα σκηνικά με τα φώτα του θεάτρου, με δικό σας μέσο (κινητό ή φωτ/κή μηχανή).

2023-ToPartyThsPeppa

«Οιδίπους επί Κολωνώ»
2023-09-04 21:00 | Θέατρο Πέτρας, Θέατρο Πέτρας, Πετρούπολη, 13231, Ελλάδα
Δημήτρης Καταλειφός, ο κορυφαίος Έλληνας ηθοποιός, στην ωριμότερη στιγμή της σπουδαίας πορείας του, πρωταγωνιστεί για πρώτη φορά στην Επίδαυρο, στο αριστούργημα του Σοφοκλή «Οιδίπους επί Κολωνώ», σε σκηνοθεσία του Γιώργου Σκεύα, που θα παρουσιαστεί στο Θέατρο Πέτρας τη Δευτέρα 4 Σεπτεμβρίου 2023 στις 21.00.

Το έργο
Η τραγωδία «Οιδίπους επί Κολωνώ» είναι το τελευταίο έργο του Σοφοκλή. Παρουσιάστηκε για πρώτη φορά πέντε χρόνια μετά το θάνατο του ποιητή και πραγματεύεται το τέλος του Οιδίποδα, άλλοτε κραταιού βασιλιά της Θήβας.

Ο Οιδίποδας, γέροντας πια, τυφλός και εξόριστος, φτάνει μετά από μακρά περιπλάνηση στον Αθηναϊκό δήμο του Ίππιου Κολωνού, οδηγούμενος από τη μια του κόρη, την Αντιγόνη. Κάθεται σ’ έναν βράχο μέσα στο ιερό άλσος των Ευμενίδων, αλλά κάποιος κάτοικος του Κολωνού τον ανακαλύπτει και του ζητά να φύγει γιατί ο χώρος όπου κάθεται είναι ιερός και άβατος. Ο Οιδίποδας αρνείται γιατί σύμφωνα με τον χρησμό, αυτό το μέρος θα είναι ο τόπος της τελικής του ανάπαυσης.

Ο κάτοικος του Κολωνού καλεί τους γέροντες του τόπου να αποφασίσουν. Εκείνοι συμπονούν τον γέροντα ικέτη, αλλά μόλις μαθαίνουν το όνομά του, τρομοκρατούνται και τον διατάζουν να φύγει αμέσως απ’ τη χώρα τους. Ο Οιδίποδας επικαλείται την Αθηναϊκή φιλοξενία και ζητά να δει τον Θησέα, τον βασιλιά της Αθήνας, διότι έχει να του προσφέρει μεγάλο δώρο για την πόλη του.

Στο μεταξύ, έρχεται αναπάντεχα η Ισμήνη, η άλλη κόρη του Οιδίποδα, μεταφέροντας τα νέα απ’ τη Θήβα: Οι γιοί του Οιδίποδα ο Πολυνείκης και ο Ετεοκλής, βρίσκονται στα πρόθυρα εμφυλίου πολέμου, διεκδικώντας ο καθένας για τον εαυτό του, τον θρόνο και την εξουσία. Επιπλέον, ένας νέος χρησμός ορίζει πως όποιος έχει με το μέρος του τον Οιδίποδα, νεκρό ή ζωντανό, αυτός κερδίζει. Καταφτάνει ο Θησέας και ο Οιδίποδας του ζητά προστασία για όσο ζει καθώς και να ταφεί στο χώμα της Αθήνας όταν έρθει το τέλος της ζωής του. Ο Θησέας τιμώντας τον Οιδίποδα, δεσμεύεται και για τα δύο και τον διαβεβαιώνει ότι είναι ασφαλής.

Στη σκηνή εισβάλλει ο Κρέοντας, ανακοινώνοντας ότι έρχεται εκ μέρους όλων των Θηβαίων, για να πείσει τον Οιδίποδα να γυρίσει πίσω στην πατρίδα του, τη Θήβα. Όταν βλέπει πως τα λόγια του δεν πείθουν, αλλά αντίθετα εξοργίζουν τον Οιδίποδα, ο Κρέοντας, για να πετύχει τον σκοπό του, καταφεύγει στη βία…

ΤΑΥΤΟΤΗΤΑ ΠΑΡΑΣΤΑΣΗΣ
Μετάφραση | Χρύσα Προκοπάκη, Θάνος Τσακνάκης
Σκηνοθεσία | Γιώργος Σκεύας
Δραματουργική επεξεργασία | Γιώργος Σκεύας, Χρύσα Προκοπάκη
Σκηνικά – Κοστούμια | Λίλη Πεζανού
Μουσική | Σήμη Τσιλαλή
Φωτισμοί | Λευτέρης Παυλόπουλος
Κίνηση | Damiano Ottavio Bigi
Φωτογραφίες | Πάτροκλος Σκαφίδας
Τρέιλερ | Μιχαήλ Μαυρομούστακος
Βοηθός σκηνοθέτη | Γιάννης Σαβουιδάκης
Βοηθός ενδυματολόγου | Χάρης Σουλιώτης
Βοηθοί Παραγωγής | Βαγγέλης Βογιατζής, Ξένια Καλαντζή
Διεύθυνση Παραγωγής | Κατερίνα Μπερδέκα
Παραγωγή | Λυκόφως – Γιώργος Λυκιαρδόπουλος
Φεστιβάλ Αθηνών Επιδαύρου

Παίζουν οι ηθοποιοί:
ΔΗΜΗΤΡΗΣ ΚΑΤΑΛΕΙΦΟΣ | ΧΡΗΣΤΟΣ ΧΑΤΖΗΠΑΝΑΓΙΩΤΗΣ | ΑΓΓΕΛΙΚΗ ΠΑΠΑΘΕΜΕΛΗ | ΑΛΕΞΑΝΔΡΑ ΑΙΔΙΝΗ | ΜΑΞΙΜΟΣ ΜΟΥΜΟΥΡΗΣ | ΧΡΗΣΤΟΣ ΣΑΠΟΥΝΤΖΗΣ | ΓΙΩΡΓΟΣ ΝΟΥΣΗΣ | ΝΙΚΟΣ ΝΙΚΑΣ | ΓΙΩΡΓΟΣ ΦΡΙΤΖΗΛΑΣ | DAMIANO OTTAVIO | ΝΙΚΟΣ ΔΕΡΤΙΛΗΣ | ΓΙΩΡΓΟΣ ΜΠΟΥΤΣΙΚΑΣ

Θέατρο Πέτρας: Δευτέρα 4 Σεπτεμβρίου 2023
Ώρα έναρξης: 21.00
Διάρκεια Παράστασης: 1 ώρα και 40 λεπτά
Τα εισιτήρια έχουν εξαντληθεί.

2023-OidipousEpiKolono_th

«Βατράχια» του Αριστοφάνη
2023-09-07 21:00 | Θέατρο Πέτρας, Θέατρο Πέτρας, Πετρούπολη, 13231, Ελλάδα
Μια κωμωδία με DNA τραγωδίας
Γνωστοί για τις ατμοσφαιρικές, σχεδόν ονειρικές τους παραστάσεις, η Έφη Μπίρμπα και ο Άρης Σερβετάλης, παρουσιάζουν τη νέα τους παράσταση «Βατράχια» του Αριστοφάνη, στο Θέατρο Πέτρας την Πέμπτη 7 Σεπτεμβρίου 2023 στις 21.00.
Πρόκειται για μια σύγχρονη διασκευή της αγαπημένης αριστοφανικής κωμωδίας, η οποία πραγματεύεται την αξία της ποίησης και της τέχνης στην κοινωνία μας.
Η Αθήνα διανύει μια βαθιά πολιτική και πνευματική κρίση, κρίση θεσμών και αξιών.
Στην άνυδρη και δυσοίωνη πραγματικότητα της πόλης, ο Διόνυσος, πατέρας κι εμπνευστής του θεάτρου, ξεκινά το ταξίδι στον Κάτω Κόσμο για να φέρει πίσω τον σπόρο της αναγέννησης, την ποίηση, ώστε να σώσει τον κόσμο που καταρρέει.
Με συνοδοιπόρους τον Ξανθία και τον θόρυβο των βατράχων, μέσα από αλλεπάλληλες κωμικές και παράδοξες συναντήσεις φτάνει στον Άδη για να αναστήσει τον Ποιητή. Εκείνον που μπορεί ν’ αναμετρηθεί με την επερχόμενη καταστροφή.
Από τις ρωγμές της ατόφιας κωμικότητας του έργου εκφύονται αδυναμίες ζώντων και τεθνεώτων και ανακινούνται τα δύσοσμα νερά της πραγματικότητας.
Με όραμα την μεγάλη ιδέα της σωτηρίας της κόσμου, η κάθοδος του Διονύσου στον Άδη γίνεται ταυτόχρονα κατάβαση στον ίδιο τον μηχανισμό του θεάτρου.
Στα ίχνη του Διονύσου, η παράσταση ζητά να φτάσει με τη σειρά της στον πυρήνα της θεατρικής δημιουργίας με οδοδείκτη τον υπέροχο αριστοφανικό εξπρεσιονισμό.
Συντελεστές:
Μετάφραση: Κωνσταντίνος Μπλάθρας
Σκηνοθεσία – Σκηνογραφία: Έφη Μπίρμπα
Διασκευή: Έφη Μπίρμπα, Άρης Σερβετάλης, Κωνσταντίνος Μπλάθρας
Μουσική: Constantine Skourlis
Σχεδιασμός φωτισμών: Γιώργος Καρβέλας
Κοστούμια: Έφη Μπίρμπα, Βασιλεία Ροζάνα
Επιμέλεια κίνησης: Μιχάλης Θεοφάνους
Βοηθός σκηνοθέτη-καλλιτεχνική συνεργάτης: Δάφνη Αντωνιάδου
Βοηθός σκηνογράφου-καλλιτεχνική συνεργάτης: Βάσια Λύρη
Βοηθός ενδυματολόγου-καλλιτεχνικος συνεργάτης: Αλέξανδρος Γαρνάβος
Σύμβουλος ήχου: Νικόλας Καζάζης
Φωτογραφίες: Γιώργος Καπλανίδης
Γραφείο Τύπου – Επικοινωνία: Μαρία Τσολάκη
Social Media-Διαφήμιση: Renegade Media / Βασίλης Ζαρκαδούλας
Παραγωγή: Χώρος Τέχνης
Παίζουν: Άρης Σερβετάλης, Μιχάλης Σαράντης, Αργύρης Ξάφης, Ηλέκτρα Νικολούζου, Μαίρη Μηνά, Έκτορας Λιάτσος, Μιχάλης Θεοφάνους, Αλεξάνδρα Καζάζου, Νάνσυ Μπούκλη, Κυριάκος Σαλής

Θέατρο Πέτρας: Πέμπτη 7 Σεπτεμβρίου 2023
Ώρα έναρξης: 21.00
Τιμές εισιτηρίων: 20 €
Προπώληση: https://www.viva.gr/tickets/theater/batraxia-tou-aristofani-periodeia/

2023-BatraxiaTouAristofani

«Οιδίπους Τύραννος» του Σοφοκλή
2023-09-11 21:00 | Θέατρο Πέτρας, Θέατρο Πέτρας, Πετρούπολη, 13231, Ελλάδα
Ο «Οιδίπους Τύραννος» έρχεται στο Θέατρο Πέτρας τη Δευτέρα 11 Σεπτεμβρίου 2023 στις 21.00.
Ο Οιδίπους βρίσκεται αντιμέτωπος με το πεπρωμένο του, από το οποίο προσπαθεί να ξεφύγει από τότε που γεννήθηκε. Ο χρησμός που έλαβε ο πατέρας του, βασιλιάς της Θήβας, Λάιος, επιβεβαιώνεται με τον χειρότερο τρόπο. Ο Οιδίπους γίνεται εν αγνοία του πατροκτόνος, παντρεύεται τη μητέρα του Ιοκάστη και ανεβαίνει ο ίδιος στον θρόνο της Θήβας. Η τραγική αλήθεια δεν αργεί να αποκαλυφθεί, επιβεβαιώνοντας ότι ο άνθρωπος δεν μπορεί να ξεφύγει από τη μοίρα του.
Ο «Οιδίπους Τύραννος» θεωρείται ένα από τα πιο αγαπημένα και πολυπαιγμένα έργα της αρχαίας ελληνικής γραμματείας, στη χώρα μας αλλά και παγκοσμίως, ταξιδεύοντας το ελληνικό πνεύμα και τα διαχρονικά του μηνύματα σε ολόκληρη την ανθρωπότητα.
Σημείωμα Σίμου Κακάλα
Ποτέ άλλοτε στην ιστορία της ανθρωπότητας δεν έχουμε «δει» τόσο μακριά μέσα στο σύμπαν και τόσο βαθιά μέσα στον άνθρωπο. Πολύ συχνά στο χείλος μιας καταστροφής διαπιστώνουμε ότι το κακό που πολεμάμε είμαστε οι ίδιοι. Το πρόσωπο του Οιδίποδα είναι η ίδια η ανθρωπότητα στον καθρέφτη.
Έχοντας βρει τον υπαίτιο, βρίσκεται στο σημείο να πρέπει επιτακτικά να κάνει μια επιλογή έστω την τελευταία στιγμή, έστω έχοντας ήδη κάνει το μεγαλύτερο σφάλμα.
Σ’ αυτή την παράσταση, ιδωμένη ως τελετουργικό εξαγνισμού, μια ομάδα με μάσκες γερόντων αποτελεί τον χορό, συστρέφεται, θρηνεί και αγωνιά. Μέσα από αυτόν τον χορό αποκαλύπτονται τα τραγικά πρόσωπα Οιδίποδας, Ιοκάστη, Τειρεσίας και Κρέοντας.
ΣΥΝΤΕΛΕΣΤΕΣ
Μετάφραση: Γιώργος Μπλάνας
Σκηνοθεσία: Σίμος Κακάλας
Δραματουργική επεξεργασία: Έλενα Τριανταφυλλοπούλου
Σκηνικά-Κοστούμια: Γιάννης Κατρανίτσας
Μουσική: Φώτης Σιώτας
Κίνηση: Σοφία Πάσχου
Σχεδιασμός φωτισμών: Αλέκος Γιάνναρος
Μάσκες: Μάρθα Φωκά
Βοηθός σκηνοθέτη: Γιώργος Παύλου
Βοηθός σκηνογράφου: Σοφία Θεοδωράκη
Μακιγιάζ: Σίσσυ Πετροπούλου
Φωτογραφίες: Πάτροκλος Σκαφίδας
Social media: Ιdeation
Γραφίστας: Γιάννης Σταματόπουλος
Trailer: Μιχαήλ Μαυρομούστακος
Υπεύθυνη περιοδείας: Ελένη Σπετσιώτη
Διεύθυνση παραγωγής: Αναστασία Καβαλλάρη
Εκτέλεση παραγωγής: Kart Productions – Μαρία Ξανθοπουλίδου
Παραγωγή: Θεατρικά Δρώμενα Ίασμος
ΔΙΑΝΟΜΗ
Οιδίπους: Γιάννης Στάνκογλου
Ιοκάστη: Μαριλίτα Λαμπροπούλου
Κρέων: Γιάννης Νταλιάνης
Τειρεσίας: Χρήστος Μαλάκης
Εξάγγελος: Σίμος Κακάλας
Αγγελιοφόρος: Γιώργος Αμούτζας
Υπηρέτης: Πανάγος Ιωακείμ
Χορός (αλφαβητικά): Γιώργος Αμούτζας, Μάρκος Γέττος, Πανάγος Ιωακείμ, Σίμος Κακάλας, Απόστολος Καμιτσάκης, Γιώργος Κορομπίλης, Αυγουστίνος Κούμουλος, Μαριλίτα Λαμπροπούλου, Γιώργος Λόξας, Χρήστος Μαλάκης, Γιάννης Νταλιάνης, Παύλος Παυλίδης, Γιάννης Στάνκογλου
Μουσικός επί σκηνής: Φώτης Σιώτας
TRAILER : https://youtu.be/M6XubC6pP8g
Θέατρο Πέτρας: Δευτέρα 11 Σεπτεμβρίου 2023
Ώρα έναρξης: 21.00
Τιμές εισιτηρίων: Γενική είσοδος: 22€, Μειωμένο: 17€ (φοιτητικό, ανέργων και ΑΜΕΑ)
Προπώληση:
https://www.more.com/theater/oidipous-tyrannos-periodeia/
https://tickets.public.gr/…/oidipous-tyrannos-periodeia/

2023-OidipousTiranos_Sofokli

8ο Συναπάντημα Παραδοσιακών Χορών
2023-09-17 19:00 | Θέατρο Πέτρας, Θέατρο Πέτρας, Πετρούπολη, 13231, Ελλάδα
Η μουσική & χορευτική συνάντηση παράδοσης, λαϊκού πολιτισμού, ηθών και εθίμων από διάφορες περιοχές της Ελλάδας, το «8ο Συναπάντημα Παραδοσιακών Χορών» που διοργανώνει ο Δήμος Πετρούπολης, θα πραγματοποιηθεί την Κυριακή 17 Σεπτεμβρίου 2023, στις 19.00 στο Θέατρο Πέτρας.

Το Τμήμα Παραδοσιακών Χορών του Δήμου Πετρούπολης υποδέχεται αξιόλογα χορευτικά συγκροτήματα σ’ ένα αντάμωμα γεμάτο χρώματα, μελωδίες και σκοπούς από την πλούσια Ελληνική Παράδοση, στη σκηνή «Μίνως Βολανάκης» του Θεάτρου Πέτρας.
Τους χορούς θα συνοδεύει ορχήστρα παραδοσιακής μουσικής.

Η είσοδος για το κοινό είναι ελεύθερη.

Χορεύουν
Τμήμα Παραδοσιακών Χορών Δήμου Πετρούπολης
Χορευτικός Όμιλος Φοιτητών Νάξου
Σύλλογος Ηπειρωτών Άνω Λιοσίων
Σύλλογος Μεταναστών «Emigranti» Πάτρας

Παραδοσιακή Ορχήστρα
Υπεύθυνος ορχήστρας, Τραγούδι: Μιχάλης Μιχόπουλος
Κλαρίνο: Κώστας Κοπανιτσάνος, Αντώνης Κακούρης
Βιολί: Σωτήρης Κατσούρας
Λαούτο: Κώστας Σιδερής
Κρουστά: Νεκτάριος Πάλμος
Τρομπέτα: Τάσος Βαλκάνης
Κανονάκι και γκάιντα: Ελένη Φουρλάνου

Διοργάνωση: Διεύθυνση Πολιτισμού, Αθλητισμού & Νεολαίας Δήμου Πετρούπολης.
Τηλέφωνο Επικοινωνίας: 212-8098222
www.petroupoli.gov.gr

2023-8oSinapantimaParadosiakonXoronNeo

«55 Χρόνια Φιλαρμονική Δήμου Πετρούπολης»
2023-09-18 20:00 | Θέατρο Πέτρας, Θέατρο Πέτρας, Πετρούπολη, 13231, Ελλάδα
Η επετειακή συναυλία της Φιλαρμονικής του Δήμου Πετρούπολης με αφορμή τα 55 χρόνια λειτουργίας της, θα πραγματοποιηθεί τη Δευτέρα 18 Σεπτεμβρίου 2023, στις 20.00 το βράδυ, στο Θέατρο Πέτρας.

Το πρόγραμμα παρουσιάζει τον πλούτο της ορχηστρικής μουσικής διασκευασμένης για μουσικό σύνολο πνευστών.

Επιμέλεια καλλιτεχνικού προγράμματος, διεύθυνση: Δημήτρης Καμαριανάκης.

Η είσοδος για το κοινό είναι ελεύθερη.

Διοργάνωση: Διεύθυνση Πολιτισμού, Αθλητισμού & Νεολαίας Δήμου Πετρούπολης.
Τηλέφωνο Επικοινωνίας: 212-8098222
www.petroupoli.gov.gr

2023-EpeteiakiSinavliaDilarmonikis

Συναυλία: Νίκος Οικονομόπουλος
2023-09-21 21:00 | Θέατρο Πέτρας, Θέατρο Πέτρας, Πετρούπολη, 13231, Ελλάδα
Ο Νίκος Οικονομόπουλος, η Απόλυτη Φωνή, μετά από μία απίστευτη χειμωνιάτικη σεζόν που έσπασε κάθε ρεκόρ προσέλευσης, έρχεται στο Θέατρο Πέτρας την Πέμπτη 21 Σεπτεμβρίου 2023 και ώρα 21:00 για μία συναυλία που θα είναι μια αξέχαστη μουσική εμπειρία.
Ο Νίκος Οικονομόπουλος έχει ετοιμάσει για εσάς ένα μοναδικό υπερθέαμα, μια υπερπαραγωγή από αυτές που μόνο εκείνος ξέρει να δημιουργεί, γεμάτη απρόβλεπτες εκπλήξεις και μοναδικές στιγμές!
Θέατρο Πέτρας: Πέμπτη 21 Σεπτεμβρίου 2023
Ώρα έναρξης: 21:00
Τιμή εισιτηρίων: Vip Arena 30 €, Κερκίδες 20€
Προπώληση:
Υπηρεσία Εισιτηρίων – Ticket Services
Εκδοτήριο: Πανεπιστημίου 39
Τηλεφωνικά: 210 7234567
Online: https://www.ticketservices.gr/…/nikos…/…
Δημοτικός Θερινός Κινηματογράφος «Σινέ Πετρούπολις», 210 5012391
Πληροφορίες:
EPSILON ENTERTAINMENT Μ. ΙΚΕ
Υπηρεσίες Προβολής και Διοργάνωσης Καλλιτεχνικών Εκδηλώσεων
Λεωφ. Συγγρού 106, Τ.Κ. 11741 Αθήνα

2023-Oikonomopoulos
